ເຮືອບິນລຳນຶ່ງ ຂອງສາຍການບິນເຢເມນ ພ້ອມດ້ວຍຜູ້ຄົນ 153 ຄົນ ໄດ້ປະສົບອຸບັດຕິເຫດຕົກ ໃກ້ໆໝູ່ເກາະໂກໂມໂຣສ
ຂ່າວສຳຄັນອື່ນໆ: ສະຫະຣັດ ມອບໂອນ ການຄວບຄຸມ ຫົວເມືອງຕ່າງໆໃນອີຣັກ; ປະທານາທິບໍດີ ທີ່ຖືກໂຄ່ນລົ້ມ ມີແຜນການ ທີ່ຈະກັບຄືນປະເທດ; ສື່ມວນຊົນຂອງທາງ ກ
ເຮືອບິນລຳນຶ່ງ ຂອງ ສາຍການບິນ ເຢເມນ ໄດ້ປະສົບ ອຸບັດຕິເຫດຕົກລົງໃສ່ມະຫາສະມຸດອິນເດັຽ ຢູ່ນອກ ແຄມ ຝັ່ງທະເລ ຂອງໝູ່ເກາະ COMOROSພ້ອມ ດ້ວຍ ຜູ້ໂດຍສານ ແລະ ພະນັກງານ 153 ຄົນ ເຈົ້າໜ້າທີ່ ກ່າວວ່າຜູ້ລອດຊີວິດ ມາໄດ້ຄົນນຶ່ງ ຄືເດັກນ້ອຍ ໄດ້ຖືກເຈົ້າໜ້າທີ່ ຊ່ອຍເຫລືອ ນອກນັ້ນ ຍັງມີການພົບເຫັນ ສົບຂອງ ພວກທີ່ເສັຽຊີວິດ ອີກ 3 ຄົນ ເຈົ້າໜ້າທີ່ຂອງສາຍການບິນ ເຢເມນ ກ່າວວ່າ ເຮືອບິນໂດຍສານ ລຳນີ້ ໄດ້ປະສົບ ອຸບັດຕິເຫດຕົກໃນຕອນເຊົ້າ ວັນອັງຄານ ມື້ນີ້ ຂະນະທີ່ ພວມບິນຈາກ ນະຄອນຫລວງ SANAA ຂອງເຢເມນໄປຍັງເມືອງ MORONI ເທິງເກາະ GRAND COMORE ຊຶ່ງເປັນເກາະ ໃຫຍ່ທີ່ສຸດຂອງໝູ່ເກາະ COMOROS ສາເຫດ ທີ່ພາໃຫ້ ເຮືອບິນຕົກ ຍັງບໍ່ທັນ ຮູ້ຈັກເທື່ອແຕ່ແນວໃດກໍຕາມ ລາຍງານຂ່າວ ແຈ້ງວ່າ ມີລົມແຮງ ເກີດຂຶ້ນ ຂະນະທີ່ ເຮືອບິນບິນເຂົ້າໄປໃກ້ໆ ເກາະດັ່ງກ່າວ ເຮືອບິນ AIRBUS ລຸ່ນ 310 ລຳນີ້ ບັນທຸກຜູ້ໂດຍສານ 142 ຄົນ ກັບພະນັກງານ ອີກ 11 ຄົນ ຣັຖມຸນຕຣີຂົນສົ່ງ ຂອງຝຣັ່ງທ່ານ DOMINIQUE BUSSEREAU ກ່າວວ່າ ຄະນະກວດກາ ໄດ້ພົບເຫັນ ຂໍ້ບົກຜ່ອງຈຳນວນນຶ່ງ ໃນການກວດສອບ ເຮືອບິນລຳດັ່ງກ່າວ ໃນປີ 2007 ກຳລັງອີຣັກ ໄດ້ເຂົ້າຄວບຄຸມ ນະຄອນ ຫລວງແບັກແດັດ ແລະຫົວເມືອງອື່ນໆໃນທົ່ວ ປະເທດ ຢ່າງເປັນທາງການ ໃນຕອນ ເຊົ້າມື້ນີ້ ລຸນຫລັງ ໄດ້ມີການຖອນກຳລັງສູ້ຣົບ ຂອງ ສະຫະຣັດ ອອກຈາກ ເຂດເທສບານ ຕ່າງໆ ໃນພິທີ ຊຶ່ງຈັດຂຶ້ນໃນມື້ວັນຈັນ ວານນີ້ ຜູ້ບັນຊາການ ສູງສຸດ ຂອງກຳລັງ ສະຫະຣັດ ໃນນະຄອນຫລວງແບັກແດັດ ພົນຕຣີ DANIEL BOLGER ໄດ້ມອບກະແຈ ອະດີດກະຊວງ ປ້ອງກັນປະເທດ ອີຣັກຊຶ່ງໃຊ້ເປັນ ກອງບັນຊາການຮ່ວມນັ້ນ ໃຫ້ແກ່ ຜູ້ບັນຊາການ ກຳລັງທະຫານ ອີຣັກ ການຖອນກຳລັງ ທີ່ວ່ານີ້ ແມ່ນພາກສ່ວນນຶ່ງ ຂອງຂໍ້ຕົກລົງ ທາງດ້ານ ຄວາມໝັ້ນຄົງລະຫວ່າງ ສະຫະຣັດ ກັບອີຣັກ ຊຶ່ງໄດ້ກຳນົດ ເວລາ ໃນການຖອນ ທະຫານ ອະເມຣິກັນທັງໝົດ ອອກຈາກອີຣັກ ພາຍໃນ ທ້າຍປີ 2011 ຣັຖບານອີຣັກ ໄດ້ປະກາດ ໃຫ້ວັນອັງຄານທີ 30 ມິຖຸນາ ເປັນວັນ ອະທິປະໄຕ ແຫ່ງຊາດ ໃນຕອນແລງ ວານນີ້ ຊາວອີຣັກ ຈຳນວນຫລາຍພັນຄົນ ໄດ້ໄປ ໂຮມຊຸມນຸມກັນ ຢູ່ທີ່ສວນ ສາທາຣະນະໃຫຍ່ ZAWRA ໃນນະຄອນຫຼວງແບັກແດັດ ເພື່ອສລອງ ໂອກາດ ດັ່ງກ່າວນີ້ ດ້ວຍດົນຕຣີ ແລະ ບັ້ງໄຟດອກ ປະທານາທິບໍດີ ຮອນດູຣາສ ທ່ານ MANUEL ZELAYA ທີ່ຖືກຂັບໄລ່ ອອກຈາກອຳນາດ ກ່າວວ່າ ທ່ານຈະເດີນທາງ ກັບຄືນປະເທດ ພາຍໃນ ທ້າຍອາທິດນີ້ ທ່ານZELAYA ໄດ້ປະກາດ ກ່ຽວກັບ ແຜນການ ຂອງທ່ານ ໃນຕອນແລງ ຂອງມື້ວານນີ້ ໃນລະຫວ່າງການພົບປະ ກັບພວກຜູ້ນຳ ຂອງ ອະເມຣິກາ ລາຕິນ ທີ່ປະເທດ ນິກາຣາກວາ ປະທານາທິບໍດີຮອນດູຣາສ ກ່າວວ່າ ທ່ານມີແຜນການ ທີ່ຈະເດີນທາງ ກັບຄືນປະເທດ ໃນວັນພະຫັດ ຈະມາພ້ອມກັບ ທ່ານ JOSE MIGUEL INZULZA ເລຂາທິການໃຫຍ່ ຂອງອົງການ ປະເທດ ໃນທະວີບອະເມຣິກາ ພວກປະທ້ວງ ຫລາຍກວ່າ 1 ພັນຄົນ ທີ່ບໍ່ພໍໃຈ ກັບການຂັບໄລ່ປະທານາທິບໍດີ ZELAYA ອອກຈາກ ຕຳແໜ່ງນັ້ນ ໄດ້ທ້າທາຍ ຕໍ່ກຳລັງ ຮັກສາຄວາມສະງົບໃນມື້ວານນີ້ ໂດຍພາກັນ ແກວ່ງກ້ອນຫີນ ໃສ່ພວກເຈົ້າໜ້າທີ່ ແລະຈູດຢາງຣົດຕັນຖນົນຫົນທາງ ພວກທີ່ເຫັນ ເຫດການ ກ່າວວ່າ ມີພວກປະທ້ວງ 20 ກວ່າຄົນໄດ້ຖືກຈັບ ນອກນັ້ນ ຍັງມີ ລາຍງານວ່າ ມີຜູ້ໄດ້ຮັບ ບາດເຈັບ ອີກຈຳນວນນຶ່ງ ທ່ານ ZELAYA ໄດ້ຖືກ ທະຫານຮອນດູຣາສຈັບ ໃນມື້ວັນອາທິດ ຜ່ານມານີ້ ແລະຂັບໄລ່ໄປຍັງ ຄອສຕ້າຣິກ້າ ສື່ມວນຊົນ ຂອງທາງ ການຈີນ ລາຍງານວ່າ ສາຍດ່ວນເພື່ອລາຍງານ ການສໍ້ຣາດບັງຫລວງ ຂອງຣັຖບານທີ່ຫາກໍສ້າງ ຕັ້ງຂຶ້ນໃໝ່ນັ້ນໄດ້ມີຜູ້ຄົນ ຊົມໃຊ້ ຢ່າງຫຼວງຫລາຍ ໃນສັບປະດາທຳອິດ ຂອງການ ປະຕິບັດງານໂດຍມີຄົນໂທ ໄປແຈ້ງຂ່າວ ຫລາຍກວ່າ 17 ພັນຄົນ ໜັງສືພິມ CHINA DAILYລາຍງານວ່າ ມີ 11 ພັນກວ່າຄົນ ໄດ້ໂທໄປ ລາຍງານໃຫ້ຮູ້ ສ່ວນອີກ 6 ພັນຄົນໄດ້ລາຍງານ ໃຫ້ຊາບ ທາງເວັບໄຊທ໌ ໜັງສືພິມຈີນ ສະບັບບນີ້ ເວົ້າວ່າ ພວກທີ່ຢາກລາຍງານອີກ ຫລາຍຄົນອາດ ຈະບໍ່ສາມາດ ໂທເຂົ້າໄປໄດ້ ແນວໃດກໍຕາມ ລາຍງານໃຫ້ຂໍ້ສັງເກດວ່າ ເວັບໄຊທ໌ ທີ່ເປີດບໍຣິການ 24 ຊົ່ວໂມງ ແລະ ໂທຣະສັບມີພະນັກງານ ເຮັດວຽກ ແຕ່ພຽງ 10 ຄົນເທົ່ານັ້ນ ແລະວ່າ ໂທລະສັບສາຍດ່ວນນີ້ ສາມາດ ໂທເຂົ້າໄປໄດ້ ໂດຍບໍ່ຕ້ອງ ເສັຽເງິນ ຈາກ 22ແຂວງ ໃນຈຳນວນທັງໝົດ 31 ແຂວງ ຂອງຈີນ ລາຍງານ ແຈ້ງວ່າ ໃນປີກາຍນີ້ຫ້ອງການ ອະທິໄອຍະການ ຂອງຈີນ ໄດ້ດຳເນີນຄະດີ ພະນັກງານພົລເຮືອນທີ່ສໍ້ຣາດບັງຫລວງ ເກືອບ 34 ພັນຄົນ ຣັຖມຸນຕຣີກະ ຊວງ ປ້ອງກັນປະເທດ ເກົາຫລີໃຕ້ ກ່າວວ່າເປັນທີ່ ປາກົດວ່າ ເກົາຫລີເໜືອ ພວມເລັ່ງລັດ ກ່ຽວກັບ ໂຄງການກັ່ນທາດ ຢູເຣນຽມຊື່ງພາໃຫ້ ມີຄວາມຢ້ານກົວວ່າ ເກົາຫລີເໜືອ ອາດຈະໃຊ້ ວັດຖຸດັ່ງກ່າວເພື່ອຜລິດ ອາວຸດປະຣະມະນູ ໃນການໃຫ້ການ ຕໍ່ສະມາຊິກສະພາ ໃນວັນອັງ ຄານມື້ນີ້ທ່ານ LEE SANG-HEE ກ່າວວ່າ ເປັນທີ່ຈະແຈ້ງວ່າ ເກົາຫລີເໜືອ ກຳລັງເລັ່ງລັດດຳເນີນໂຄງການ ທີ່ວ່ານີ້ ທ່ານກ່າວຕື່ມວ່າ ໂຄງການແບບນີ້ ແມ່ນງ່າຍທີ່ຈະປິດບັງ ກວ່າ ໂຄງການ ກັ່ນທາດ ປລູໂຕນຽມ ຂອງເກົາຫລີເໜືອ ໃນປັດຈຸບັນນີ້ ເກົາຫລີເໜືອ ມີທາດຢູເຣນຽມ ຫລາຍພໍ ແລະກໍສາມາດ ທຳການກັ່ນ ທາດຢູເຣນຽມຢູ່ໃຕ້ດິນ ຫລືສະຖານທີ່ ທີ່ບໍ່ມີການ ເປີດເຜີຍກໍໄດ້ ເພື່ອບໍ່ໃຫ້ດາວທຽມສອດແນມ ຂອງ ສະຫະຣັດ ມອງເຫັນ ໃນຕົ້ນເດືອນນີ້ ຫລັງຈາກ ອົງການ ສະຫະປະຊາຊາດໄດ້ລົງໂທດ ເກົາຫລີເໜືອ ເພີ້ມຕື່ມ ຍ້ອນໄດ້ທົດລອງ ອາວຸດນິວເຄລັຽ ຄັ້ງທີ 2ໃນເດືອນ ພຶສະພາ ຜ່ານມານັ້ນ ພຽງຢາງ ກໍກ່າວວ່າ ຕົນຈະເລີ້ມ ກັ່ນທາດ ຢູເຣນຽມ ຕຳຣວດຍີ່ປຸ່ນ ໄດ້ຈັບ ຜູ້ຊາຍ 3 ຄົນ ໃນຂໍ້ຫາພະຍາຍາມສົ່ງອອກ ອຸບປະ ກອນ ແທກແມ່ເຫລັກ ໄປຍັງມຽນມາ ທີ່ອາດສາມາດ ນຳໄປໃຊ້ໄດ້ໃນການ ສ້າງລູກສອນໄຟ ຕຳຣວດ ກ່າວວ່າ ບຸກຄົນທັງ 3 ຊຶ່ງເປັນຄົນເກົາຫຼີເໜືອຜູ້ນຶ່ງ ແລະຍີ່ປຸ່ນ ສອງຄົນ ໄດ້ພະຍາຍາມ ທີ່ຈະຈັດສົ່ງ ອຸບປະກອນແທກແມ່ເຫລັກ ໄປຍັງມຽນມາ ບໍຣິສັດ ທີ່ພະຍາຍາມ ຈະສົ່ງອອກ ອຸບປະກອນ ດັ່ງກ່າວມີ ສຳນັກງານ ຢູ່ໃນປະເທດຈີນ ແຕ່ເຊື່ອວ່າ ມີການ ພົວພັນ ກັບຣັຖບານເກົາຫລີເໜືອ ການຈັບກຸມ ຄົນພວກນີ້ ມີຂຶ້ນ ຂະນະທີ່ ປະຊາຄົມ ນາໆຊາດກຳລັງເພີ້ມທະວີ ໃນການດຳເນີນ ຄວາມພະຍາຍາມ ເພື່ອຕິດຕາມ ຊິ້ງຊອມເບິ່ງການປະຕິບັດ ກ່ຽວກັບການຄ້າ ແລະ ການເຜີຍແຜ່ ເທັກໂນໂລຈີ ລູກສອນໄຟ ຂອງເກົາຫຼີເໜືອ ເຮືອພິຄາດ ຂອງສະຫະຣັດ ລຳນຶ່ງ ກຳລັງຕິດຕາມ ກຳປັ່ນ KANG NAMຂອງ ເກົາຫລີເໜືອ ທີ່ສື່ມວນຊົນ ຂອງ ເກົາຫລີໃຕ້ ລາຍງານວ່າ ກຳລັງມຸ່ງໜ້າໄປຍັງມຽນມາ ຜ່ານທາງ ສິງກະໂປ ກຳປັ່ນລຳນີ້ ເປັນລຳນື່ງ ໃນຝູງກຳປັ່ນທີ່ເຈົ້າໜ້າທີ່ ສະຫະຣັດ ເວົ້າວ່າ ຖືກໃຊ້ ໃນອະດີດ ຜ່ານມາ ເພື່ອລຳລຽງຂົນສົ່ງ ອາວຸດຍຸທພັນ ເຊີນຟັງຂ່າວລາຍລະອຽດ ໂດຍຄລິກບ່ອນສຽງ